**ELŐTERJESZTÉS**

**Körmend Város Önkormányzata Képviselő-testületének 2024. április 25-i ülésére**

**Tárgy:** önkormányzati rendeletek hatályon kívül helyezése

Tisztelt Képviselő-testület!

A jogalkotásról szóló 2010. évi CXXX. törvény (továbbiakban: Jat.) értelmében az elavult, szükségtelenné vált jogszabályokat hatályon kívül kell helyezni.

Erre tekintettel két önkormányzati rendelet hatályon kívül helyezése indokolt:

1.) *A helyi adóügyek elektronikus ügyintézésére érvényes eljárási szabályokról szóló 27/20017. (XII. 20.) önkormányzati rendelet* az adózás rendjéről szóló 2003. évi XCII. törvény (régi Art.) felhatalmazása alapján került megalkotásra, azonban ez a törvény már nem hatályos, az új Art. (2017. évi CL. törvény) pedig már nem ad felhatalmazást az önkormányzatoknak e tárgyban rendelet alkotásra. Az adózással kapcsolatos eljárási szabályokat már magasabb szintű jogszabályok határozzák meg, ezen szabályokkal ellentétes rendelkezéseket az önkormányzatok nem hozhatnak, megismétlésük pedig szükségtelen, és a Jat. értelmében nem is megengedett.

2.) Szükségtelenné vált továbbá *a maszkviselési szabályokról szóló 20/2020. (XI. 13.) önkormányzati rendelet*, amely megalkotására az önkormányzat a COVID-járvány miatt elrendelt veszélyhelyzetben kapott felhatalmazást. A felhatalmazó Kormányrendelet azonban ez esetben is már hatályon kívül helyezésre került.

Mindezek miatt a fenti két rendelet hatályon kívül helyezése szükséges és indokolt. A hatályon kívül helyező rendelet tervezete előkészítésre került, melyet a Képviselő-testület az előterjesztés mellékleteként megismerhet.

Kérem a Képviselő-testületet, hogy döntsön az önkormányzati rendeletek hatályon kívül helyezéséről.

Körmend, 2024. április 12.

 **Bebes István**

 **polgármester**

**Előzetes hatásvizsgálat:**

Társadalmi hatás: a rendelet megalkotásának társadalmi hatása nincs.

Gazdasági hatás: a rendelet megalkotásának gazdasági hatása nincs.

Költségvetési hatás: a rendelet megalkotásának nincs költségvetési hatása.

Környezeti és egészségi hatás: a rendelet megalkotásának nincs környezeti és egészségi hatása.

Adminisztratív terheket befolyásoló hatás: a rendelet megalkotásának nincs adminisztratív terheket befolyásoló hatása.

A jogszabály megalkotásának szükségessége, a jogalkotás elmaradásának várható következményei, és a jogszabály alkalmazásához szükséges személyi, szervezeti, tárgyi és pénzügyi feltételek: A rendelet megalkotása a magasabb szintű jogszabályoknak való megfelelés miatt indokolt.

**Körmend Város Önkormányzata Képviselő-testülete ……/2024. (IV. ….) önkormányzati rendelete**

**egyes önkormányzati rendeletek hatályon kívül helyezéséről**

Körmend Város Önkormányzatának Képviselő-testülete a jogalkotásról szóló 2010. évi CXXX. törvény 10.§ (2) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1.§** (1)Hatályát veszti Körmend Város Önkormányzata Képviselő-testületének a helyi adóügyek elektronikus ügyintézésére érvényes eljárási szabályokról szóló 27/20017. (XII. 20.) önkormányzati rendelete.

(2) Hatályát veszti Körmend Város Önkormányzata Képviselő-testületének a maszkviselési szabályokról szóló 20/2020. (XI. 13.) önkormányzati rendelete.

**2.§** E rendelet a kihirdetését követő napon lép hatályba és a hatályba lépését követő napon hatályát veszti.

 **Bebes István dr. Stepics Anita**

 **polgármester jegyző**

**Záradék:**

A rendelet kihirdetve a Körmendi Közös Önkormányzati Hivatal hirdetőtábláján való kifüggesztés útján 2024. április …. napján.

 **dr. Stepics Anita**

 **jegyző**

**INDOKOLÁS**

**egyes önkormányzati rendeletek hatályon kívül helyezéséről szóló ……/2024. (IV. ….) önkormányzati rendelethez**

Az önkormányzati rendeletet – a jogalkotásról szóló 2010. évi CXXX. törvény (továbbiakban: Jat.) 18.§-ában foglaltaknak megfelelően eljárva – az alábbiak szerint indokolom:

**ÁLTALÁNOS INDOKOLÁS**

A két hatályon kívül helyezésre kerülő rendelet esetében a megalkotásukra felhatalmazást adó magasabb szintű jogszabály már nem hatályos, másik jogszabály pedig nem ad felhatalmazást ezen témákban önkormányzati rendelet alkotására, így a rendeletek hatályon kívül helyezése szükséges és indokolt.

**RÉSZLETES INDOKOLÁS**

**1.§-hoz**

A vonatkozó jogszabályi rész két önkormányzati rendelet hatályon kívül helyezéséről rendelkezik.

**2.§-hoz**

A vonatkozó jogszabályi rész hatályba léptető és hatályon kívül helyező rendelkezést tartalmaz.